Document ID: 32010D0618

KOMISIJOS SPRENDIMAS
2010 m. spalio 14 d.
dėl sumų, pervestų iš vyno sektoriaus nacionalinių paramos programų į bendrosios išmokos schemą, kaip numatyta Tarybos reglamente (EB) Nr. 1234/2007
(pranešta dokumentu Nr. C(2010) 7042)
(Tekstas autentiškas tik anglų, graikų, ispanų, maltiečių ir prancūzų kalbomis)
(2010/618/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 103za straipsnį,
kadangi:
(1)
Reglamento (EB) Nr. 1234/2007 103n straipsnyje numatyta, kad turimų Bendrijos lėšų skirstymas ir vyno sektoriaus nacionalinių paramos programų biudžeto ribos numatyti to reglamento Xb priede.
(2)
Remdamosi Reglamento (EB) Nr. 1234/2007 103o straipsniu, kai kurios valstybės narės numatė pervesti lėšas į bendrosios išmokos schemą arba numatė atitinkamus nacionalinių programų pakeitimus.
(3)
Komisijos reglamento (EB) Nr. 555/2008 (2) 3 straipsnyje numatyta, kad valstybės narės turėtų pranešti apie bet kokį vėlesnį pervedimą į bendrosios išmokos schemą iki gruodžio 1 d. prieš tuos kalendorinius metus, kuriais pradedama taikyti bendrosios išmokos schema.
(4)
Siekiant aiškumo ir remiantis Reglamento (EB) Nr. 1234/2007 103za straipsniu, Komisija turėtų paskelbti sumas, apie kurias pranešė valstybės narės remdamosi Reglamento (EB) Nr. 555/2008 2 ir 3 straipsniais.
(5)
Šiame sprendime numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Iš nacionalinių paramos programų į bendrosios išmokos schemą pervestos su 2010-2013 finansiniais metais susijusios sumos pateiktos šio sprendimo priede.
2 straipsnis
Šis sprendimas skirtas Graikijos Respublikai, Ispanijos Karalystei, Liuksemburgo Didžiajai Hercogystei, Maltos Respublikai ir Jungtinei Didžiosios Britanijos ir Šiaurės Airijos Karalystei.
Priimta Briuselyje 2010 m. spalio 14 d.

Labels: 17
19
5
7
6